I Frederikshavn er det lokale sygehus igen kommet helt i top, når det drejer sig om hofteoperationer. Faktisk er ortopædkirurgisk afdeling på sygehuset i Frederikshavn lige blevet kåret til Danmarks bedste til at operere hofter. En af dem, der har nydt godt af den ekspertise, er Jette Sørensen fra Sæby, der har fået skiftet begge hofter inden for de seneste fem måneder. - Jeg har det så fantastisk. Der har åbnet sig en hel ny verden for mig. Ingen smerter, smiler Jette Sørensen. Jette Sørensen forstår godt, hvorfor netop afdelingen i Frederikshavn er blevet kronet som landets bedste. - Det er gået så fantastisk. Man kommer herind og har så stærke smerter, og man vågner op til frokost, og ingen smerter har, siger Jette Sørensen til TV2 Nord. Femte førsteplads til Frederikshavn Det er nyhedsavisen Dagens Medicin, der for 13. gang har kåret landets bedste afdelinger i 61 kategorier. I alt 1.248 danske speciallæger har hjulpet Dagens Medicin med at vurdere, hvilke afdelinger, der var bedst, og vurderingerne er foretaget på baggrund af faglige årsrapporter. Det er femte gang siden 2011, at ortopædkirurgisk afdeling i Frederikshavn ender som landets bedste inden for enten hofter eller knæ. I år deler afdelingen hæderen med kolleger på ligende afdelinger i Silkeborg og Randers. - Vi har et godt team omkring patienten, og alle folk bidrager til det. Vi har et klart mål om at være til for patienterne og prøve at gøre det, så godt vi kan. Det er simpelthen et teamsamarbejde, fortæller klinikchef på ortopædkirurgisk afdeling Mogens Brouw Jørgensen. Artiklen fortsætter efter billedet.. Ingen akutfunktion i Frederikshavn - men masser af operationer Ortopædkirurgisk afdelingen på Regionshospitalet Nordjylland hører under Aalborg Universitetshospital, selv om den er placeret i Frederikshavn. Det giver mulighed for at rekruttere dygtige læger, fordi de kan rotere mellem de enkelte sygehuse. Desuden har afdelingen ingen akutfunktion og laver udelukkende planlagte operationer. - Derfor kan vi holde kvaliteten, for dem, der operer, laver mange operationer, og opnår rigtig gode rutiner, og det er blandt andet en af grundene til vores resultater, påpeger Mogens Brouw Jørgensen over for TV2 Nord. For Jette Sørensen har de to nye hofter og mødet med afdelingen i Frederikshavn betydet alt. Glæden og kvaliteten ved livet er vendt tilbage. - Nu kan jeg leve i 20 år mere, end jeg kunne, inden jeg kom herned. Inden jeg kom herned, tænkte jeg godt nok: 'Skal jeg leve sådan her resten af min tid?' Men livet det er blevet fuldstændigt lysere, siger Jette Sørensen Ud over afdelingen med hofteoperationer i Frederikshavn, så er seks andre nordjyske afdelinger også blevet kåret til landets bedste af Dagens Medicin. En på sygehuset i Thisted og fem på Aalborg Universitetshospital.
For femte gang siden 2011 er Ortopædkirurgisk afdeling i Frederikshavn blevet kåret som de bedste i hele Danmark til at operere hofter. En ekspertise som Jette Sørensen fra Sæby har nydt godt af.